Aleksandar Mitrović

| 0 | 1 | 2 | 3 |
| --- | --- | --- | --- |

Henkilötiedot
Koko nimi: Aleksandar Mitrović
Syntymäaika: 16. syyskuuta 1994 (ikä 30)
Syntymäpaikka: Smederevo, Serbia ja Montenegro
Pelipaikka: hyökkääjä
Pituus: 189 cm
Seura
Seura: Al-Hilal
Junioriseurat
2005–2011: Partizan
Seurat
| Vuodet | Seura | O | (M) |
| 2011–2012 | Teleoptik | 25 | (7) |
| 2012–2013 | Partizan | 28 | (13) |
| 2013–2015 | Anderlecht | 69 | (36) |
| 2015–2018 | Newcastle United | 65 | (14) |
| 2018 | → Fulham | 17 | (12) |
| 2018–2023 | Fulham | 173 | (97) |
| 2023– | Al-Hilal | 28 | (28) |
Maajoukkue
| 2013– | Serbia | 91 | (58) |
 Seurajoukkueuran tilastot kattavat vain kansalliset sarjat, päivitetty 9. kesäkuuta 2024.  Maajoukkueuran tilastot päivitetty 9. kesäkuuta 2024.
Aleksandar Mitrović (serb. Александар Митровић;s. 16. syyskuuta 1994 Smederevo, Serbia ja Montenegro) on serbialainen jalkapalloilija. Hän edustaa saudiarabialaista Al-Hilalia. Hän on aiemmin pelannut kotimaansa lisäksi kaksi vuotta Belgiassa ja kahdeksan vuotta Englannissa. Hän on pelannut Serbian A-maajoukkueessa vuodesta 2013. Hän on pelipaikaltaan hyökkääjä.
Mitrović siirtyi 12. elokuuta 2013 belgialaisseura Anderlechtiin ja hänestä maksettiin 5 miljoonan euron siirtokorvaus. Mitrović pelasi Anderlechtissa kaksi kautta. Niistä ensimmäisellä hän oli voittamassa Belgian pääsarjan, Jupiler Pro Leaguen, mestaruutta ja toisella hän oli sarjan paras maalintekijä.
21. heinäkuuta 2015 Mitrović siirtyi Englannin Valioliigassa pelaavaan Newcastle Unitediin. Hänestä maksettiin 18,5 miljoonan euron siirtokorvaus. Tammikuussa 2018 hän siirtyi Englannin mestaruussarjassa pelaavaan Fulhamiin ensin lainalle ja kesällä 2018 pysyvästi Fulhamin noustua Valioliigaan. Putoamiseen päättyneellä valioliigakaudella 2018–2019 Mitrović pelasi 37 liigaottelua ja teki niissä 11 maalia. Kaudella 2019–2020 hän pelasi mestaruussarjassa 40 ottelua ja oli sarjan paras maalintekijä 26 maalillaan; yhdessä ottelussa hän teki hattutempun. Kauden päätteeksi Fulham nousi karsintojen kautta takaisin Valioliigaan. Kaudella 2020–2021 Mitrović pelasi Valioliigassa 27 ottelua ja teki niissä kolme maalia. Kaudella 2021–2022 Fulham pelasi jälleen mestaruussarjassa ja Mitrović oli sarjan paras maalintekijä tehtyään 44 ottelussa 43 maalia, joihin sisältyi kolme hattutemppua. Kaudella 2022–2023 hän pelasi Valioliigassa 24 ottelua ja teki niissä Fulhamille 14 maalia. Hän sai maaliskuussa kahdeksan ottelun pelikiellon rikottuaan erotuomarin koskemattomuutta FA Cupin puolivälieräottelussa Manchester Unitedia vastaan.
Kaudella 2023–2024 Mitrović pelasi Fulhamissa vielä elokuussa yhden valioliigaottelun mutta siirtyi sitten Saudi-Arabian Valioliigassa pelaavaan Al-Hilaliin. Hän voitti liigamestaruuden ja teki 28 liigaottelussaan 28 maalia.
Serbian maajoukkueessa Mitrović on pelannut kesäkuusta 2013 alkaen. MM-kilpailuissa 2018 hän pelasi Serbian kaikki kolme ottelua ja teki maalin Sveitsiä vastaan. MM-kilpailuissa 2022 hän pelasi myös kolme ottelua ja teki maalin Kamerunia ja jälleen Sveitsiä vastaan. Hän on tehnyt 91 maaottelussaan 58 maalia ja nousi maaliskuussa 2021 Serbian maajoukkueen eniten maaleja tehneeksi pelaajaksi. Hän on tehnyt kolme maalia eli hattutempun kesäkuussa 2018 ystävyysottelussa Boliviaa, syyskuussa 2022 Kansojen liigan ottelussa Ruotsia ja syyskuussa 2023 EM-karsintaottelussa Liettuaa vastaan.